म्यूजिक और डांस पर फिल्में बनाने का सिलसिला बॉलिवुड में नया नहीं है, 60-70 के दौर में वी. शांताराम जैसे नामी मेकर ने इन्हीं सब्जेक्ट पर 'जल बिन मछली नृत्य बिन बिजली' सहित कई सुपरहिट फिल्में बनाई। पिछले कुछ अर्से में ग्लैमर नगरी के कोरियॉग्राफर गणेश आचार्य, रेमो डिसूजा ने भी बतौर डायरेक्टर अपनी फिल्मों को डांस और म्यूजिक के आसपास ही रखा। रणबीर कपूर स्टारर रॉक स्टार का सब्जेक्ट भी कुछ ऐसा ही रहा और यह फिल्म बॉक्स ऑफिस पर हिट साबित हुई। अब अगर हम रितेश देशमुख स्टारर बैंजो की बात करें तो इस फिल्म के डायरेक्टर रवि जाधव मराठी फिल्म इंडस्ट्री के बेहद कामयाब और ऐसे मेकर माने जाते हैं जो दर्शकों की नब्ज पकड़ने की कला अच्छी तरह से जानते हैं। काश, रवि कुछ ऐसा ही करिश्मा हिंदी फिल्म दर्शकों के साथ भी कर दिखा पाते, लेकिन उनके निर्देशन में बनी इस पहली हिंदी फिल्म को देखकर यही लगता है कि हिंदी में फिल्म शुरू करने के बावजूद जाधव अपनी इस फिल्म का ट्रीटमेंट मराठी फिल्मों की तर्ज पर ही करते रहे। चूंकि फिल्म मुंबई की लोकल स्लम कॉलोनी के बैकड्रॉप पर फिल्माई गई है तो जाधव को अपनी इस फिल्म को मराठी माहौल के इर्दगिर्द रखने की एक बड़ी वजह मिल गई, लेकिन मराठी माहौल के बीच रवि ने गणपति उत्सव के सीन को न जाने क्यों बार-बार अपनी कहानी का हिस्सा बनाया, यह समझ से परे है। यही वजह है कि इस फिल्म में म्यूजिक के साथ-साथ इमोशन को कुछ ज्यादा पेश किया गया, जो यकीनन जेन एक्स और मल्टिप्लेक्स कल्चर के इस दौर में बॉक्स ऑफिस पर कमजोर साबित हो सकता है। कहानी : मुंबई की एक स्लम बस्ती में रहने वाला नंद किशोर उर्फ तरात (रितेश देशमुख) अच्छा बैंजो प्लेयर है। इसी स्लम बस्ती के एक लोकल लीडर के लिए तरात हफ्ता वसूली का काम करता है। बस्ती में तरात की इमेज किसी मवाली से कम नहीं है, तरात ने अपने तीन दोस्तों के साथ मिलकर एक म्यूजिक ग्रुप बनाया हुआ है। तरात और उसके इस ग्रुप के तीनों साथी पेपर, ग्रीस और वाजा अपनी बस्ती के अलावा आसपास की बस्तियों में होनेवाले सांस्कृतिक कार्यक्रमों में परफॉर्म भी करते हैं। इस बार तरात के ग्रुप को गणपति के सालाना फंक्शन में खूब सराहा गया और सम्मानित भी किया गया, सो तरात ने अपने ग्रुप की फीस डबल कर दी। तरात और उसके दोस्तों की इस ग्रुप में परफॉर्म करने की वजह कुछ एक्स्ट्रा आमदनी का होना है, वर्ना पेपर हर रोज सुबह न्यूजपेपर्स बांटता है तो ग्रीस एक मोटर गैराज में काम करता है, वाजा अपने पिता के साथ शादी और खुशी के दूसरे कार्यक्रमों में वाद्ययंत्र बजाने का काम करता है। इन चारों की जिंदगी में उस वक्त टर्निंग पॉइंट आता है जब न्यू यार्क से क्रिस (नरगिस फाखरी) मुंबई आती है। क्रिस के यहां आने काम मकसद न्यू यॉर्क में होनेवाले एक म्यूजिक कॉन्टेस्ट के लिए मुंबई के एक अनजान बैंजो प्लेयर्स के साथ मिलकर दो गाने रेकॉर्ड करना है। दरअसल, क्रिस ने विदेश में तरात और उसके ग्रुप द्वारा बनाई एक म्यूजिक धुन सुनने के बाद अपने दो गाने इस ग्रुप के साथ बनाने का फैसला किया। क्रिस न्यू यॉर्क से मुंबई की उसी स्लम बस्ती में आती है जहां तरात और उसके साथी रहते है। यहीं पर पहली बार तरात और क्रिस मिलते हैं। तरात यहां क्रिस के लिए लोकल गाइड का काम करता है, लेकिन अपनी बैंजो प्लेयर वाली पहचान क्रिस से छुपाता है। ऐक्टिंग : मुंबई की लोकल स्लम बस्ती में एक लीडर के लिए हफ्तावसूली करने भाई टाइप मवाली और बैंजो आर्टिस्ट के किरदारों में रितेश देशमुख ने मेहनत की है। बैंजो बजाते हुए सीन्स में रितेश के एक्सप्रेशन्स बहुत खूब बन पड़े हैं, वहीं क्रिस के रोल में नरगिस फाखरी ने अपने किरदार को बस निभा भर दिया, अगर नरगिस के फिल्मी करियर की बात करें तो उनके साथ हर बार विदेशी युवती का टैग लग रहा है। बैंजो में नरगिस का क्रिस वाला किरदार भी इससे अछूता नहीं है। अन्य कलाकारों में धर्मेंद्र यावडे ने अपनी दमदार ऐक्टिंग से अपनी मौजूदगी का एहसास कराया है। डायरेक्शन : इंटरवल से पहले तक रवि जाधव अपनी इस सिंपल सी कहानी का प्लॉट बनाने में कुछ ज्यादा ही उलझ गए। एक म्यूजिक मंडली पर फोकस करती इस कहानी में उन्होंने न जाने क्यों बॉलिवुड फिल्मों में नजर आने वाले दूसरे चालू मसालों को फिट किया, यही वजह है कि म्यूजिक पर बनी इस फिल्म में फाइट सीन, इमोशनल सीन के साथ-साथ कॉमिडी सीन भी फिट किए गए जो कहानी को ट्रैक से भटकाने का काम करते है। वहीं 'बैंजो' टाइटल पर बनी इस फिल्म में बैंजो को ही कम फुटेज मिल पाई। हां, इंटरवल के बाद कहानी रफ्तार पकड़ती है, जाधव की तारीफ करनी होगी कि उन्होंने पूरी ईमानदारी के साथ समाज में बैंजो आर्टिस्ट की स्थिति को पेश किया तो लीड जोड़ी रितेश-नरगिस के अलावा कहानी के बाकी तीन अहम किरदारों पेपर, ग्रीस और वाजा को भी अच्छी फुटेज दी। संगीत : विशाल शेखर का म्यूजिक कहानी और माहौल पर पूरी तरह से फिट है, चूंकि फिल्म बैंजो की पृष्ठभूमि पर है तो संगीतकार जोड़ी ने फिल्म के म्यूजिक में बैंजो को अलग प्राथमिकता दी और फिल्म के म्यूजिक को अलग ट्रैक से तैयार करने में अच्छी-खासी मेहनत की है। इंटरवल से पहले फिल्म में ज्यादा गानें हैं जो फिल्म की रफ्तार सुस्त करने काम करते है। क्यों देखें : अगर आपको म्यूजिक पर बनने वाली फिल्में पसंद हैं और रितेश के आप पक्के फैन हैं तो 'बैंजो' एकबार देखी जा सकती है, अगर आप कहानी में कुछ नया और अलग सोचकर जाएंगे तो अपसेट हो सकते हैं।